
הצעת חוק המקרקעין (תיקון מס' 23) (אחזקת בתים משותפים), התשס"ב-2001
של חה"כ אמנון רובינשטיין 
אישור לקריאה שניה ושלישית

היו”ר אופיר פינס-פז:

	 אני פותח את ישיבת הוועדה. על סדר היום – הצעת חוק המקרקעין (תיקון מס' 23) (אחזקת בתים משותפים) – אישור לקריאה שניה ושלישית. אנחנו ניסינו לסכם את העניין הזה בישיבה הקודמת ולצערי העניין לא עלה בידינו. הנוסח שנמצא לפנינו הוא הנוסח לוועדה. האם יש הצעות לשינוי? 

סיגל קוגוט:

	כן. אני אציג את שלושת הנושאים שבהם חשבנו שצריך לדבר. הסעיף הראשון, תיקון חוק המקרקעין שדן ביכולת של בעלי הדירות לקחת חברת אחזקה. היום רק אם כולם מחליטים שיכולים לקחת חברת אחזקה ניתן לעשות את זה – המטרה היתה קצת להקל. קשה למצוא הסכמה של כולם, אבל מאידך גיסא יש ניסיון לשמור על זכויות של המיעוט. לכן, הדבר הראשון שמוצע, והבנתי שיש עליו הסכמה – למחוק את פסקה (3) בסעיף 1 (ב), כלומר בסעיף (ב) המוצע בסעיף 71 לחוק המקרקעין. כלומר, שניתן יהיה להתנות על הרוב האמור. כלומר, אם בבניין מסוים שהוא קטן, שיש בו קניון גדול ולמעלה דיירים – הדיירים יוכלו להחליט לעצמם שהם רוצים רוב אחר ולא הרוב שנקבע פה בסעיף. 

היו”ר אופיר פינס-פז:

	 כלומר, את מציעה למחוק את סעיף 1 (ב) (3). 

סיגל קוגוט:

	כן. הדיירים עצמם לא יהיו כפופים באופן שאי אפשר להתנות על הרוב. 

	סוגיה שניה היא בקשה להתייחסות המנהל להצעה שעלתה, לאפשר למיעוט לפנות למפקח אם יש קיפוח בהחלטה. הסוגיה השלישית שהיינו צריכים לדון בה היא הנוסח הנוכחי לתיקון חוק המכר- דירות. הבעיה שהועלתה לא בהכרח נפתרת לחלוטין בנוסח של הסעיף. הבעיה שהועלתה בישיבה הקודמת היא שקבלנים מחתימים את הקונים עם הרכש על חוזה שאין בו פרטים, וממלאים את הפרטים לאחר מכן, כשהם מחליטים מי יהיה המתחזק. לפעמים זה חברות בת שלהם. הם ממלאים את התקופות, ולפעמים הן ארוכות מאד, ואת המחירים – לפעמים הדיירים לא יודעים למה הם צפויים. הסעיף שמוצע כאן הוא שהקבלן לא יוכל לעשות את זה אלא אם כן הוא כלל פרטים הנוגעים למתחזק. יש כאן יכולת מילוט גבוהה מידי לקבלן כי כתוב שהקבלן חייב לתת את התנאים רק ככל שהם ידועים לו בעת החתימה על החוזה. כך יוצא שאם קבלן שמוכר דירות "על הנייר" לא יודע, לא מנסה לדעת – כי זה מוקדם מידי, כל הסעיף הזה לא ממש יחול עליו. יש הצעות לשפר את הסעיף כך שהוא יוכל יותר להגן. למשל, למחוק את המילים "ככל שהם ידועים לו באותה עת". כלומר, הוא יוכל להחתים אנשים על חוזה רק אם הוא אומר להם מה התנאים. 

היו”ר אופיר פינס-פז:

	 מה זה "ככל שהם ידועים לו באותה עת"? –זה סעיף מילוט. או שהם ידועים לו, או שלא. אם הם לא ידועים – שלא יחתים. 


אמנון רובינשטיין:

	 אולי צריך למחוק את כל הסעיף. 

סיגל קוגוט:

	אם המילים "ככל שהם ידועים למוכר בעת החתימה על החוזה" ב-6א תימחקנה – זה יגן יותר טוב על הרוכשים. 

עליזה קן:

	אנחנו, במשרד המשפטים, הסכמנו למחיקת הפסקה השלישית של סעיף קטן (ב). באשר לתיקון חוק המכר – אנחנו מנסים לעשת איזון בין קשת רחבה מאד של מקרים. המקרה שהתייחסנו אליו כאשר התבקשנו לקבוע את הקביעה "ככל שהם ידועים למוכר בעת החתימה" היה מקרה שבו היה מדובר בפרוייקט גדול שנמשך שנים עד שהדירות תימכרנה. הקבלן, מצד אחד, וגם השותפים האחרים, רוצים לשמור לעצמם את האפשרות לקבוע את חברת האחזקה על מנת שתהיה רמת תחזוקה של הבניין בבוא העת. יחד עם זאת, ואולי אף מנימוקים שונים לחלוטין – למשל, הוא רוצה לערוך מכרז, לראות מה יהיה המצב באותה עת – הוא לא יכול לקבוע מראש, בסיטואציה כזו, כאשר הוא אפילו לא יודע בדיוק מה יהיה הרכוש המשותף, מי תהיה החברה המתחזקת. הסעיף מדליק נורה אדומה, קודם כל, בעיני כל אותם רוכשים שכיום נדרשים לחתום על חוזים ריקים שאין בהם תנאים, אין בהם צדדים, אין בהם דבר וחצי דבר. דבר שני, בעיניי – גם הסייג מעביר נטל משום שאם הסעיף יחוקק, הקבלן הוא זה שיצטרך להוכיח שבאמת הפרטים האלה לא היו ידועים לו. ככל שהמקרה הוא מקרה שהיה צריך להיות ידוע לקבלן, או כפי שאמרה סיגל קוגוט – במקרים של עצימת עיניים מוחלטת, שהוא יכול היה אבל לא עשה מאמץ מינימלי לבדוק, יש פה פתח להתערבות, לדעתי. 

היו”ר אופיר פינס-פז:

	 השאלה היא אם יש לך נתונים. הסיטואציות האלה קיימות כל הזמן – אדם רוכש, ומחתימים אותו. השאלה היא האם מישהו הלך עם זה לבית משפט, האם יש פסיקה בעניין, האם יש הכרעה של שופט, ובכמה מקרים. 

סיגל קוגוט:

	יש מכתב שקיבלנו מהמועצה הישראלית לצרכנות. הם כותבים לנו: "...מתקבלות תלונות צרכנים המלינות על שימוש פסול שעושים ספקי שירות וקבלנים באמצעות כבילת דיירים בבתים משותפים בהסכמים שונים לקבלת שירות באמצעים שונים ולתקופות ממושכות ביותר באופן הפוגע בציבור הדיירים ובמקרים רבים אף מנוגד לרוח החוק....". 

עליזה קן:

	הסיטואציה קיימת, ללא ספק, אבל אמרתי שהיא קיימת בקשת מאד רחבה של חלופות. יש חלופה של קבלן שמוכר דירה שהיא גמורה, בבניין גמור, ומחתים על חוזה בלנקו, ויש תופעה של קבלן שמוכר דירה בפרוייקט שבכלל עוד לא התחילו לבנות בו, ואין לו כל יכולת לאמוד את התוצאות ולא לדעת מה יהיה. השאלה מה הדין שצריך לקבוע. אני מתקשה לעשות רשימה של דברים שחייבים להיות בכל מקרה בחוזים מסוג זה. 

היו”ר אופיר פינס-פז:

	 לפחות את יכולה להגביל בזמן. 


עליזה קן:

	השאלה אם אני יכולה להגביל זמן. מצב שבו הקבלן צופה שייקח לו זמן מסוים לבנות, ועוד פרק זמן מסוים לשווק - -

סיגל קוגוט:

	אז שלא יחתים על חוזה. הוא יכול למכור בלי להחתים על חוזה. 
	
אמנון רובינשטיין:

	 זה נושא אחר לגמרי שאני לא רציתי לעסוק בו. זו הצעת חוק שונה לגמרי. יש מאה סיטואציות כאלה. יש סיטואציה שהקבלן מחתים כשהבניין גמור כבר, והוא מחתים על חוזה בלנקו, שזה דבר שלא יסולח. זו הצעת חוק שהממשלה או מישהו אחר צריכים ליזום. אני התייחסתי לא למצב של הקבלן אלא למצב של בעלי הדירות, במצב נתון, כדי להגן עליהם. בניין שנבנה זה סיפור אחר לגמרי. אני מציע למחוק את כל הסעיף. 

סיגל קוגוט:

	אבל אם הקבלן עורך חוזה ל- 10 שנים, גם כאשר הבניין כבר גמור, ולפעמים זה בתקנון - -

אמנון רובינשטיין:

	 זה תיקון חוק המכר, זה נושא שונה לגמרי, שהסעיף הזה לא עונה עליו. 

חווה אלברייך:

	הקבלן עצמו הוא בעל דירה, בהגדרה, לפני שהוא מכר. הוא יכול להשתמש ברישא של סעיף 6, בזכויות שלו. 

אמנון רובינשטיין:

	 זה גם רחב מידי וגם צר מידי. למשל: מה זה "זהותו"?  זה לא רק זהותו, זה גם תנאים. אני מציע שמשרד המשפטים יזום הצעת תיקון בעניין הזה, זה סיפור אחר לגמרי. 

היו”ר אופיר פינס-פז:

	 הטענה היא אחרת. בלי התייחסות לעניין הזה יש קושי להעביר את החוק. 

אמנון רובינשטיין:

	 למה? 

סיגל קוגוט:

	כי קבלן, כאשר הוא רושם בית משותף, הוא יכול לקבוע תקנון. הוא הבעלים, הוא בעלי הדירות בשלב הזה. 

אמנון רובינשטיין:

	 אז אני מציע גם לשנות בתקנות, שיהיה ברור שהוא כתב, רוב של 2/3 מהדיירים יכול לשנות את זה. זה בעצם נועד לדיירים בבניין גמור. 

סיגל קוגוט:

	למה שהוא יכתוב את זה בכלל בתקנון? 	לא לתת לו לכתוב את זה בתקנון. שהם יחליטו. 

אמנון רובינשטיין:

	 יש אינטרס ציבורי בכך שבניין יתוחזק מההתחלה. יש אינטרס ציבורי שהקבלן לא יעשוק את הדיירים. 

היו”ר אופיר פינס-פז:

	 אם הקבלן רוצה לתחזק את הבניין זה עניין שלו. יש אינטרס ציבורי – אני מסכים אתך. 

אמנון רובינשטיין:

	 יש אינטרס ציבורי שגם הדיירים יתחזקו אותו. 

סיגל קוגוט:

	נכון, לכן קבעת את הסעיף הראשון שלא מחייבים את כולם, אלא את רובם. 

רן שטיינמן:

	יש קבלנים שמשאירים לעצמם דירות בבניין. בסעיף הראשון, כשאת נותנת זכות למיעוט – מי זה המיעוט? בעל דירה אחת יכול להחליט לגבי כולם? 

אמנון רובינשטיין:

	 לא בעל דירה. שליש מבעלי הדירות. 

רן שטיינמן:

	אבל אתם מבטלים את "אין להתנות על הרוב האמור בפסקאות (1) ו- (2), אז מה המשמעות? 

סיגל קוגוט:

	צריך רוב. איך קובעים תקנון? – רוב הדיירים מחליטים שהם רוצים רוב אחר ממה שכתוב בסעיף. לא אחד יכול להחליט. 

רן שטיינמן:

	אז מי זה הרוב, 51 אחוז? 

אמנון רובינשטיין:

	 שני שליש. 

סיגל קוגוט:

	שני שליש יכולים להחליט שהם רוצים את כולם בשביל זה. 

רן שטיינמן:

	אז זה בעצם כמו שה- 2/3 החליט, אין הבדל. 

סמי ישראל:

	אני היועץ המשפטי של "האגודה לתרבות הדיור". אני רוצה לשאול שאלה מקדימה, או שאולי היא מאוחרת מדי. לנו, באופן עקרוני, יש התנגדות לשינוי של החוק. פרטנו את ההתנגדות גם בחוברת שצרפנו. קודם כל, לדעתנו, כדי לחתום חוזה עם חברת אחזקות, היום, בסיטואציה המשפטית הקיימת, צריך הסכמה של 100 אחוז. 

סיגל קוגוט:

	היום זה כך. זה מה שרוצים לשנות. 

עליזה קן:

	לא מדויק. רק אם זה מטיל הוצאה נוספת על בעל דירה. 

סמי ישראל:

	זה כן מדויק, ואפשר להסביר. אפשר להסתכל על סעיף 62א לחוק, ואפשר להסתכל על תקנה 12 (2) לתקנון המצוי. מדובר כאן בנושאים שלא פורשו בחוק המקרקעין, ואם הם לא פורשו בחוק המקרקעין, אסור לפגוע בזכויות של אף אחד ללא הסכמתו, ולכן צריך הסכמה של 100 אחוז. 

אמנון רובינשטיין:

	 יש חילוקי דעות אם זו פגיעה בזכות. 
	
סמי ישראל:

	לא, זהו פגיעה בזכות. 

סיגל קוגוט:

	בשביל זה הוא הציע את התיקון. 

סמי ישראל:

	אין על זה פסיקה. למה אנחנו מתנגדים? – אי חושב שצריך להשאיר את זכות הבחירה הזו, לבניין הספציפי. הוא רוצה להתקשר עם חברת אחזקה, או לא. לא צריך ליצור איזושהי סיטואציה שונה מהמצב שקיים בחוק. אני רוצה לתקוף את זה מהצד השני של העניין. אני, כיועץ משפטי שיושב מידי פעם בכל מיני סניפים מכיר עשרות תלונות. יש תלונות על כך שקבלן הכריח, במסגרת ההסכם, להתקשר, עוד בטרם רכישת הדירה, עם חברת אחזקה. חברות האחזקה מתחלפות כמו פטריות אחר הגשם בכל יום. שנית, משלמים להם הרבה מאד כסף יחסית לניהול עצמאי של הנציגות. 

קריאה:

	אתה מגזים. 


אמנון רובינשטיין:

	 וכאן זה נועד לתקן את המצב הזה. 

סמי ישראל:

	התקיימה ישיבה של הוועדה לפניות הציבור של הכנסת בנושא העיר אשדוד, עם כל הסיפור. חבל שהנושאים האלה לא נקשרו יחד. 

סיגל קוגוט:

	נקשרו, ידוע לנו הדבר הזה. 

סמי ישראל:

	המשתתפים בישיבה הזו, בעיקר תושבי העיר אשדוד, באו בטענות קשות מאד לחברות האחזקה, על העובדה שמאלצים אותם, מכריחים אותם לחתום במועד ההתקשרות. 

היו”ר אופיר פינס-פז:

	 לא צריך לבוא בתלונות לחברות האחזקה, צריך לבוא בתלונות לקבלנים. 

אמנון רובינשטיין:

	 לא, לעיריה. במקרה זה זו העיריה. 

סמי ישראל:

	אנחנו הרי בסך הכל רוצים לדאוג לרווחת הציבור. בזה שאנחנו נותנים כזו אפשרות, או מאפשרים סיטואציה כזו בחוק, לדעתי אנחנו מכבידים - - 

היו”ר אופיר פינס-פז:

	 אבל זו הסיטואציה גם היום. 

סמי ישראל:

	אבל היום אתה צריך הסכמה של 100 אחוז. 

אמנון רובינשטיין:

	 זה לא נכון. 

סיגל קוגוט:

	אתה מערבב כאן בין חוק המכר לחוק הזה. 

היו”ר אופיר פינס-פז:

	 אני רוצה להבין: המצב היום בחוק הוא כזה שמאפשר לקבלן, ואתה בעצמך אמרת שיש תלונות - -

סמי ישראל:

	אני אסביר לך איך זה מאפשר לקבלן. מה שקורה הוא שצריך הסכמה של 100 אחוז. הקבלן מתנה את רכישת הדירה בכך שחותמים על הסכם ניהול, ובכך הוא משיג את אותה הסכמה של 100 אחוז. אי אפשר לרכוש את הדירה בלי חתימה על הסכם הניהול. זו סיטואציה לא טובה. אם לא שומרים על אותו 100 אחוז שנדרש – פוגעים בציבור הרוכשים. 

היו”ר אופיר פינס-פז:

	 אבל ה- 100 אחוז שאתה מדבר עליו הוא רק על הנייר, אין לו שום משמעות. עובדה שחברות האחזקה נכפות על הרוכשים מלכתחילה, ולתקופות ארוכות. 

סמי ישראל:

	לא. איפה זה יבוא לידי ביטוי? אני גר בבית משותף, ואין בו חברת אחזקה. תתכנס האסיפה הכללית ותחליט להתקשר עם חברת אחזקה. צריך רוב של 100 אחוז. 

אמנון רובינשטיין:

	 לא נכון. 

היו”ר אופיר פינס-פז:

	 אז אני נגד זה. אתה יכול אי פעם להשיג רוב של 100 אחוז? 

סמי ישראל:

	זה המצב המשפטי היום. 

היו”ר אופיר פינס-פז:

	 הוא מעוות פעמיים. פעם אחת – במכירה על הנייר. אין משמעות ל- 100 אחוז. ה-100 אחוז הללו לא יכולים להתכנס. פעם שניה – כאשר יש את המצב שאתה מתאר, שאין חברת ניהול, ואז בדרישה של ה- 100 אחוז תיווצר אנרכיה, כי לא יהיה לעולם רוב של 100 אחוז. 

סמי ישראל:

	יש היום מצבים בחוק המקרקעין שצריך רוב של 100 אחוז. 

היו”ר אופיר פינס-פז:

	 כשאתה אומר 100 אחוז אתה נותן זכות וטו לאחוז האחד. 

סמי ישראל:

	אבל זה היום המצב המשפטי. 

אמנון רובינשטיין:

	 זה לא נכון. 


היו”ר אופיר פינס-פז:

	 גם אם זה המצב, זה לא משנה. אנחנו, בכנסת,  משנים את המצב המשפטי. איזה מין טיעון זה? כל תיקוני החוקים זה תיקונים של מצב משפטי שחושבים שהוא לא מספיק טוב. 

סמי ישראל:

	אני רוצה להעיר עוד הערות בקשר להצעת החוק הזו. לגבי הרוב הנדרש, אתם מציינים בסעיף 1 (ב)(1) ששני שלישים של הרכוש המשותף צמודים לדירותיהם. לדעתי זה לא נוח לקיים אסיפות כשהרוב הנדרש זה הרוב הזה, משום שצריך לחפש בנסח הטאבו לפני כל אסיפה. 

היו”ר אופיר פינס-פז:

	 בזה אני מסכים אתך. אני רציתי שזה יהיה לפי דירות. 

סיגל קוגוט:

	זה התקנון גם לגבי מיליון דברים אחרים. אז איך עושים את זה? כל ההחלטות כך מתקבלות. 

סמי ישראל:

	אבל אפשר יהיה לקבוע רוב אחר, שהוא יותר פשוט. 

אמנון רובינשטיין:

	 אבל הכנסת קבעה רוב של שני שליש בתוספות לבניין, על מעלית. 

היו”ר אופיר פינס-פז:

	 אני לא מבין למה הצטרפתם לדיון הזה בדיון השלישי או הרביעי. 

דורית ואג:

	הם הוזמנו לכל הדיונים. בחלק הם היו. 

אמנון רובינשטיין:

	 אותי מטריד ש "האגודה לתרבות הדיור" לא מבינה את הבעייתיות של החוק הקיים, ומציגה דבר שלא קיים. 

יוסי ברג:

	אני מתנצל שאנחנו נוכחים רק בדיון הזה. לא ידענו על הקודמים. 

דורית ואג:

	הוזמנתם. 


יוסי ברג:

	אנחנו מברכים על ההתייחסות לנושא, כי הוא חשוב. אנחנו מקבלים תלונות של צרכנים על ניצול לרעה. ההערה הספציפית המהותית היא שאנחנו חושבים שייטיב לגבי כולם אם תהיה בחוזים כאלה, שהם כל כך משמעותיים, זכות לבטל את החוזה. 

סיגל קוגוט:

	בחוק המקרקעין נכתוב שיש אפשרות לבטל חוזה באופן חד צדדי? 

יוסי ברג:

	הדבר הזה קיים בחוזים אחרים. לגבי מעליות, למשל. 

סיגל קוגוט:

	אם הם יושבים באסיפה ומחליטים להתקשר עם מישהו – אנחנו צריכים לציין שהם יכולים לעשות זאת, בהודעה חד צדדית? מה, אנחנו מתערבים בחוזה בחוק המקרקעין? 

יוסי ברג:

	חופש החוזים הוא דבר מאד חשוב. במקרים שאנחנו רואים כשל - -

סיגל קוגוט:

	אז אתה מציע לתקן את חוק הדירות, שם יש עיוות לרעה, אבל לא כשיושבת אסיפת דיירים ומחליטה להתקשר עם חברת אחזקה. שם יש להם רצון חופשי, זה לא שהקבלן מכתיב. 

היו”ר אופיר פינס-פז:

	 האם יש לך הערות לסעיף 6א. – קביעת מתחזק? 

סיגל קוגוט:

	זה הסעיף שאתם צריכים להתייחס אליו, בעצם. 

היו”ר אופיר פינס-פז:

	 אנחנו גמרנו לדון בחוק, חוץ מאשר קביעת מתחזק. כל הדיון עכשיו יהיה על קביעת מתחזק. 

יוסי ברג:

	אם אנחנו מתמקדים בבתים חדשים אני מקבל את ההערה. אם מדברים על 6א – כשמדובר על מתחזק שנקבע על ידי הקבלן, במקרים רבים יש ניגוד עניינים. לפעמים בא מישהו שקרוב בצורה כלכלית כלשהי אל הקבלן, ולכן חשוב שתהיה לדיירים אפשרות בכל עת שיחפצו, להחליט באותו רוב שהם משתחררים ממנו. 

אמנון רובינשטיין:

	 זה כתוב ב- (ב) (1). 

סיגל קוגוט:

	לא. אני לא יודעת מה כתוב בחוזה בסוף ירוצו אתם לפיצויים מוסכמים. אתה צריך להגביל את היכולת שלו לכפות עליהם דברים. למחוק את המילים "ככל שהם ידועים לו בעת החתימה". אם הקבלן רוצה להחתים אותם – שהם יידעו על מה הם חותמים. 

יוסי ברג:

	מדובר פה בחוזה אחיד. 

היו”ר אופיר פינס-פז:

	 אני רוצה להציע משהו אחר. אם זה לא יתקבל אני אגיש הסתייגות -  מעבר למחיקה של זה, אני רוצה להציע אבחנה בין בית שעכשיו נבנה ונמכר, כלומר – החוזה הראשון - - 

סיגל קוגוט:

	זה חוק המכר, שהקבלן מוכר את הדירה. 

היו”ר אופיר פינס-פז:

	 שהחוזה הראשון, בכל מקרה, לא יהיה ליותר מאשר שלוש שנים. אחר כך – שיעשו מה שרוצים. אי אפשר להיות מחוברים לגורם כלשהו למשך 10 שנים מראש. אני מבין את האינטרס של הקבלן שהוא לא רוצה להחליף חברת אחזקה בכל עת, אבל שלוש שנים זה פרק זמן סביר. 

אמנון רובינשטיין:

	 ובתום שלוש שנים זו עסקה אוטומטית. 

היו”ר אופיר פינס-פז:

	 אפשר להאריך. 

קריאה:

	מאיזה תאריך? 

היו”ר אופיר פינס-פז:

	 ממועד החוזה. 

עליזה קן:

	אבל לפעמים המסירה היא כעבור שלוש שנים. 

קריאה:

	מה זה משנה? 

עליזה קן:

	זה משנה כי חברת אחזקה נכנסת לתמונה כשיש בית. 

היו”ר אופיר פינס-פז:

	 מהרגע שהדייר מתחיל לשלם דמי ניהול. 

אמנון רובינשטיין:

	 אני רוצה לשפר את ההצעה. אני רוצה להציע שבתום שלוש שנים זה יפקע אוטומטית, אלא אם כן שני שליש מהדיירים מחליטים להאריך. 

היו”ר אופיר פינס-פז:

	 נראה לי שזה בסדר. 

עליזה קן:

	אם אנחנו קובעים שהם יוכלו להאריך ברוב של 2/3, אנחנו גורעים לעומת החוק הקיים, שאומר שאפשר ברוב. 

היו”ר אופיר פינס-פז:

	 אז אנחנו רוצים 2/3, מה הבעיה? 

אמנון רובינשטיין:

	 היום ברוב של 2/3 יכולים להוסיף לבניין, ולשפץ בניין. 

היו”ר אופיר פינס-פז:

	 הרוב הוא פה תמיד 2/3. אתם קבעתם. 

סיגל קוגוט:

	לא, לא. אנחנו רוצים שתהיה קורולציה עם החוקים שאנחנו מציעים עכשיו לשנות. מה הסעיף שאנחנו קובעים? – ההחלטה העקרונית לגבי מתחזק צריכה להיות ברוב של 2/3, אבל ההחלטה לעניין התקשרות עם מתחזק מסוים – מספיק לזה רוב של 51 אחוז. אז איך נקבע פה 51 אחוז ופה 2/3? אין בזה הגיון. זה צריך להיות אותו הדבר. 

אמנון רובינשטיין:

	 יש בזה הגיון, מכיוון שהקבלן כפה את זה על הדיירים. 

סיגל קוגוט:

	אבל אתה אומר שהם רשאים להאריך, הם כבר ברצון חופשי.

אמנון רובינשטיין:

	 לא, הם רשאים להחליף תמיד, בכל עת, ברוב רגיל. 


סיגל קוגוט:

	לא, הם לא רשאים לבטל חוזה פתאום, סתם כך. 

אמנון רובינשטיין:

	 אז אני מוכן שזה יהיה כתוב, שלהחליף מתחזק זה ברוב רגיל ולהמשיך - -

סיגל קוגוט:

	אז על זה אנחנו מדברים: שלוש שנים, אלא אם הם החליפו, בדיוק ברוב הזה. 

היו”ר אופיר פינס-פז:

	 לא : להמשיך לתחזק דרוש 2/3, להחליף – ברוב. 

אמנון רובינשטיין:

	 אני אומר לכם שכל העניין הזה דורש חקיקה נוספת, ולא בחוק הזה. 

סיגל קוגוט:

	אבל זה לפחות שיפור של המצב הקיים, זה גם משהו. 

היו”ר אופיר פינס-פז:

	 כדי שלא תהיה אי הבנה, אני אומר לכם מה אנחנו מאשרים: בסעיף 1 (ב) אנחנו מוחקים את סעיף (3). בסעיף 2 – אין שינוי. בסעיף 3 אנחנו מוחקים את המילים "ככל שהם ידועים למור בעת החתימה על החוזה" ואנחנו מוסיפים את עניין ההגבלה לשלוש שנים מיום המסירה - -

אמנון רובינשטיין:

	 מיום תחילת תשלום דמי האחזקה. 

היו”ר אופיר פינס-פז:

	 זה אותו הדבר. 

אמנון רובינשטיין:

	 זה לא אותו הדבר. 

סיגל קוגוט:

	מיום "העמדת הדירה לרשות הקונה" – זה המינוח הקיים. 

אמנון רובינשטיין:

	 זה צריך להיות אחיד לכולם. 


חווה אלברייך:

	גם הכניסה וגם הרכישה הם בתאריכים שונים. 

אמנון רובינשטיין:

	 תשלום דמי האחזקה הוא אחיד, זה הדבר היחיד של כלל הדיירים. 

סיגל קוגוט:

	"שלוש שנים מיום תחילת תשלום דמי האחזקה". 

אמנון רובינשטיין:

	 כן. 

היו”ר אופיר פינס-פז:

	 תודה. לגבי הארכת החוזה – צריך רוב של שני שלישים, ולגבי מתחזק חדש – מספיק רוב רגיל. 

	מי בעד אישור לקריאה שניה ושלישית? –2.  אושר פה אחד. תודה לכם, הישיבה נעולה. 


הישיבה ננעלה בשעה 10:35


	
	





